L'objectiu d'aquesta formació és assessorar i dotar als equipaments i a les companyies de propostes, pautes, exemples i bones pràctiques per tal de dur a terme funcions i activitats que fomentin l'accessibilitat dels espectacles i els concerts.
Curs "Com organitzar funcions accessibles i quines activitats fomenten l'accessibilitat" al Gran Teatre del Liceu
La Direcció General de Cooperació Cultural juntament amb el Servei de Desenvolupament Empresarial (SDE) van presentar el taller "Com organitzar funcions accessibles i quines activitats fomenten l'accessibilitat" al Gran Teatre del Liceu.
Aquesta formació s'inclou dins el mòdul formatiu " L'accessibilitat als equipaments culturals ", que sorgeix com a part de les actuacions dels plans d'accessibilitat dels equipaments escènics i musicals i dels cinemes.
L'objectiu de la jornada va ser conèixer bones pràctiques en temes d'accessibilitat en l'àmbit cultural des dels diferents punts de vista dels equipaments, de les companyies i dels usuaris i poder compartir experiències.
També es van facilitar eines per incentivar l'accessibilitat a programadors i a companyies per tal que disposin de materials de suport per treballar amb aquests col·lectius abans, durant i després de l'activitat i, així, fomentar la seva inclusió.
La formació, que va tenir servei de transcripció simultània en pantalla, va comptar amb una vintena de professionals que són referents en temes d'accessibilitat, tant des del punt de vista d'equipaments culturals com de companyies i associacions, que estan fent una feina increïble i que van poder compartir amb tots els assistents les seves experiències.
Va obrir el curs Estel·la Oncins, del Grup de Recerca Transmedia Catalonia de la Universitat Autònoma de Barcelona, que va posar en context com estava actualment l'accessibilitat i la inclusió a les arts escèniques i música, i va destacar la importància de que els espectacles accessibles s'identifiquin amb un logotip.
Desprès, Imma Alemany, de l'Institut Municipal de les Persones amb Discapacitat (IMPD ), va portar quatre persones amb diferents discapacitats que van explicar la seva experiència com a usuaris.
Tot i que s'està millorant molt en temes d'accessibilitat, van reivindicar poder tenir més oferta d'espectacles inclusius, poder comprar entrades accessibles on line i van posar de manifest les dificultats que es troben per accedir tant als espais culturals com als continguts dels espectacles.
Seguidament, Mònica Surís, experta en accessibilitat comunicativa i fundadora de ComAccess, va donar eines de com comunicar abans, durant i desprès de l'espectacle.
A continuació, va tenir lloc una taula rodona amb l'espectacle accessible "IF" a càrrec d'Ana Candela i Javier Díez de We act, organitzadors del Festival Simbiòtic.
L'associació We act treballa amb les companyies per tal d'adaptar els seus espectacles a l'accessibilitat.
També es van posar exemples de bones pràctiques a equipaments culturals: Irene Calvis, responsable del projecte social del Gran Teatre del Liceu, va exposar el programa de les visites organitzades i les activitats d'accessibilitat que es realitzen des de l'equipament; Yolanda Anguita i Sandra Negredo de l'Institut Municipal de Persones amb Discapacitat (IMPD ) van explicar les visites tàctils anticipades dels del projecte del teatre infantil accessible; Marta Carrasco del Teatre Condal; Isabel Garcia del Grup Focus van parlar de les funcions relax; Òscar Lanuza, gerent de l'Orquestra Simfònica del Vallès va exposar l'obertura dels seus assajos de l'orquestra; Alfons Reverte, director titular i artístic de l'Orquestra Simfònica Julià Carbonell de les Terres de Lleida que organitza activitats participatives per a persones amb discapacitat com són "El Matí d'Orquestra" i amb col·lectius en risc d'exclusió social amb el programa "Et Toca a tu" i Sònia Gainza, directora d' Apropa Cultura.
Per finalitzar, va tenir lloc un diàleg entre companyies i programadors a càrrec de Berta Camps i Anna Barrio, d'Escenaris Especials; Sergi Pons de Produccions Essencials; Eva Chaparro, del Teatre-Auditori de Granollers i Pep Tugues, del Teatre-Auditori de Sant Cugat.
Per una banda, els programadors van posar de manifest la importància d'una major oferta d'espectacles accessibles, i d'altra banda, les companyies van demanar que es valori el plus de caixet que tenen els espectacles accessibles a l'hora de contractar-los.
El Departament de Cultura, en el marc de les seves competències, està duent a terme el Pla d'accessibilitat dels equipaments escènics i musicals, espais d'arts visuals i cinemes, on es pretén que les activitats culturals garanteixin les suficients condicions d'accessibilitat per a tothom.
Les properes sessions es duran a terme a les localitats i equipaments següents: